SKRIFTLIG FORESPØRGSEL E-2246/01

af Erik Meijer (GUE/NGL) til Kommissionen

(26. juli 2001)

Om: Begrænset udnyttelse af modtagelsesfaciliteter i havne på grund af vedvarende affaldsdumpning i havet

1. Kan Kommissionen bekræfte oplysningerne i årsberetningen fra den nederlandske affaldskoncern, Holding AVR-Bedrijven om, at kun 7 % af de fartøjer, der årligt anløber Rotterdams havn, indleverer husholdningsaffald til Watco's modtagelsesfaciliteter?

2. Kan Kommissionen samtidig bekræfte oplysningen i årsberetningen om, at kun 1 % af blandingen af olie og vand i maskinrummene og kun 3 % af rester af brændselsolie indleveres til disse anlæg?

3. Deler Kommissionen min frygt for, at disse tal for netop Rotterdam er meget foruroligende, idet de normalt vedrører meget store fartøjer, som kun besøger én hovedhavn i hver verdensdel, og som derfor ikke kort tid forinden kan have indleveret sit affald i en nærliggende havn?

4. Deler Kommissionen den antagelse, at det affald, som ikke indleveres, ender i havet? Hvad bliver der i benægtende fald af affaldet?

5. Hvordan vurderer Kommissionen de økonomiske overlevelsesmuligheder for modtagelsesfaciliteter i havnene, så længe disse kun udnyttes i beskeden grad, fordi det meste af affaldet ender i havet?

6. Hvordan vil denne situation ifølge Kommissionen ændre sig i løbet af de kommende år som følge af de forhandlinger mellem Rådet og Parlament om driftsaffald og lastrester, som blev afsluttet i september 2000?

7. Hvor lang tid vil det efter Kommissionens skøn gå, inden 100 % af affaldet indleveres i henhold til de nu gældende bestemmelser?

8. Hvilke supplerende foranstaltninger er der efter Kommissionens mening behov for for at fremskynde den 100 % indlevering, som er målsætningen?

Kilde: Rotterdams Dagblad, den 7. juli 2001.

Svar afgivet på Kommissionens vegne af Loyola de Palacio

(23. oktober 2001)

Indhentelse af nøjagtige oplysninger om skibes affaldsaflevering kompliceres af, at der ikke foreligger pålidelige oplysninger om, hvordan affald administreres om bord, mens skibet er på havet. I henhold til Kommissionens oplysninger, som svarer til det ærede medlems oplysninger, afleveres kun en mindre del af den anslåede samlede affaldsmængde fra skibe i havne. Noget affald kan smides i havet i henhold til Marpol-konventionen 73/78 (Den internationale konvention til forebyggelse af forurening hidrørende fra skibe af 1973 som ændret ved protokol af 1978 (Marpol 73/78)) afhængig af, hvor ofte og hvor meget affald samt type affald og skibets position. Man må dog formode, at en betydelig mængde af det manglende skibsproducerede affald og lastrester ender i havet som ulovligt udledt affald.

Kommissionen er meget betænkelig vedrørende forurening, der skyldes skibets driftsaffald, inklusive rensning af tanke, i Fællesskabets vande. Forskellige internationale foranstaltninger vedrørende bygning og drift af olietankskibe (hovedsagelig ved hjælp af Marpol-konventionen 73/78) har reduceret behovet for og fordelene ved at tømme lastrester ud i havet i de sidste snese år. Anvendelsen af disse internationale bestemmelser kontrolleres i Fællesskabets havne ved hjælp af havnestatskontrol i henhold til Rådets direktiv 95/21/EF af 19. juni 1995 om håndhævelse overfor skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)(1).

Kommissionen mente dog, at der var behov for yderligere foranstaltninger for at standse udledning af olie og andre stoffer i havet. Den udarbejdede derfor i 1998 et forslag til direktiv om modtagefaciliteter i havne til driftsaffald og lastrester fra skibe(2). Europa-Parlamentets og Rådets direktiv 2000/59/EF af 27. november 2000 om modtagefaciliteter i havne til driftsaffald og lastrester fra skibe erklæring fra Kommissionen(3), som blev vedtaget af Parlamentet og Rådet i november 2000, indfører en række krav til både havne og skibe med henblik på at sikre, at der er tilstrækkelige faciliteter til rådighed i alle Fællesskabets havne, og at de anvendes af skibe, der anløber disse havne. Direktivet skal være gennemført af alle medlemsstater senest den 28. december 2002.

Ved at indføre bestemmelser om modtagefaciliteter, affaldsforvaltning, samt forskellige forpligtelser til, at skibe afleverer affald i havne og betaler for omkostningerne medfører direktivet sandsynligvis en betydelig nedskæring af fordelene ved at udlede affald i havet. Direktivet forpligter også skibene til at meddele havnen, hvor meget affald og hvor store lastrester, de medfører om bord. Kombineret med havnebaseret kontrol og passende sanktioner forbedrer dette mulighederne for at kontrollere overholdelse af de internationale bestemmelser ganske betydeligt. Kommissionen har derfor tillid til, at mængderne af indleveret affald i europæiske modtagefaciliteter øges ganske betydeligt fra 2002, og antallet af ulovlige udledninger i havet nedskæres således betydeligt.

Direktivet fastsætter også løbende vurdering og revision af Fællesskabets affaldsafleveringsordning med henblik på at sikre, at det opfylder sin målsætning, dvs. at eliminere ulovlige udledninger af skibsaffald og lastrester i havet.

(1) EFT L 157 af 7.7.1995.

(2) EFT C 271 af 31.8.1998.

(3) EFT L 332 af 28.12.2000.